CELEX: 32017D1996
Language: et
Date: 2017-11-06 00:00:00
Title: Komisjoni otsus (EL) 2017/1996, 6. november 2017, säilitada Euroopa Liidu Teatajas viide harmoneeritud standardile EN 12285-2:2005 „Töökojas valmistatud terasest mahutid“ kooskõlas Euroopa Parlamendi ja nõukogu määrusega (EL) nr 305/2011 (EMPs kohaldatav tekst )

7.11.2017   
            
            
               ET
            
            
               Euroopa Liidu Teataja
            
            
               L 288/39
            
         KOMISJONI OTSUS (EL) 2017/1996,
   6. november 2017,
   säilitada Euroopa Liidu Teatajas viide harmoneeritud standardile EN 12285-2:2005 „Töökojas valmistatud terasest mahutid“ kooskõlas Euroopa Parlamendi ja nõukogu määrusega (EL) nr 305/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ, (1) eriti selle artikli 18 lõiget 2,
   ning arvestades järgmist:
   
               (1)
            
            
               Vastavalt määrusele (EL) nr 305/2011 peavad artiklis 17 käsitletavad harmoneeritud standardid vastama selles määruses või selle alusel sätestatud harmoneeritud süsteemi nõuetele.
            
         
               (2)
            
            
               2005. aasta veebruaris võttis Euroopa Standardikomitee vastu harmoneeritud standardi 12285-2:2005 „Töökojas valmistatud terasest mahutid. Osa 2: Horisontaalsed silindrilised ühekordsete ja kahekordsete seintega mahutid põlevate ja mittepõlevate vett saastavate vedelike maapealseks ladustamiseks“. Standardi viide avaldati seejärel Euroopa Liidu Teatajas
                   (2). Standardi viidet avaldati uuesti mitu korda, millest viimane oli aastal 2017 (3).
            
         
               (3)
            
            
               21. augustil 2015 esitas Saksamaa harmoneeritud standardi EN 12285-2:2005 kohta ametliku vastuväite. Ametlik vastuväide põhines sellel, et standardis puuduvad ühtlustatud meetodid, millega oleks tagatud asjaomaste toodete mehaaniline tugevus, kandevõime, lekkekindlus, stabiilsus ja vastupidavus purunemisele ja muljumisele, kui need paigaldatakse maavärinatest või üleujutustest ohustatud piirkondadesse. Seetõttu nõudis Saksamaa, et Euroopa Liidu Teatajas avaldatud viide standardile esitataks piiranguga, millega jäetaks maavärinatest või üleujutustest ohustatud piirkonnad standardi kohaldamisalast välja, või kustutataks viide standardile täielikult.
            
         
               (4)
            
            
               Saksamaa on seisukohal, et standard ei sisalda ühtki sätet, mis tagaks asjaomaste ehitustoodete toimivuse, kui need on paigaldatud maavärina- või üleujutusohuga piirkondadesse. Mahutite disaini, tugikonstruktsioonide ja kinnitamise osas puuduvad hindamismeetodid kõnealuste eesmärkide jaoks täielikult. Lisaks sellele ei saa hinnata, kui hästi peavad mahutid vastu maavärinast või üleujutusest tingitud koormusele.
            
         
               (5)
            
            
               Saksamaa hinnangul tähendab see puudujääk määruse (EL) nr 305/2011 artikli 17 lõike 3 rikkumist, kuna kõnealune standard ei vasta täielikult asjakohases volituses esitatud nõuetele, mis on sätestatud kõnealuse määruse artiklis 18.
            
         
               (6)
            
            
               Hinnates esitatud väidete vastuvõetavust, tuleb märkida, et Saksamaa poolt välja toodud väidetavad lisanõuded on seotud asjaomaste toodete paigaldamise ja kasutamisega maavärina- või üleujutusohuga piirkondades.
            
         
               (7)
            
            
               Vastavalt määruse (EL) nr 305/2011 artikli 17 lõikele 3 nähakse aga harmoneeritud standarditega ette nendega hõlmatud toodete toimivuse hindamismeetodid ja -kriteeriumid. Kõnealuse määrusega või selle alusel ette nähtud harmoneeritud süsteemi eesmärk on sätestada ehitustoodete ühtlustatud turustustingimused, mitte kehtestada eeskirju nende paigaldamiseks või kasutamiseks.
            
         
               (8)
            
            
               Õigust esitada ametlikke vastuväiteid kooskõlas määruse (EL) nr 305/2011 artikliga 18 ei saa siiski laiendada nõuetele, mis keskenduvad muudele küsimustele kui kõnealuste standardite sisu. Seega tuleb need väited tunnistada ametlike vastuväidetena vastuvõetamatuks.
            
         
               (9)
            
            
               Kuna Saksamaa esimene nõue, milleks on kehtestada standardi viitele piirang ning jätta maavärina- või üleujutusohuga piirkonnad standardi kohaldamisalast välja, on seotud muude küsimustega kui asjaomase standardi sisu, tuleks nõuet pidada vastuvõetamatuks.
            
         
               (10)
            
            
               Saksamaa teine üldine nõue kustutada viide standardile üldse, põhineb peamiselt standardi puudulikkusel, eelkõige mis puudutab asjaomaste toodete paigaldamist ja kasutamist maavärina- või üleujutusohuga piirkondades.
            
         
               (11)
            
            
               Liikmesriikidel on aga täielik õigus reguleerida ise ehitustoodete konkreetseid paigaldamis- ja kasutustingimusi, tingimusel, et sellised eritingimused ei sisalda toodete toimivuse hindamise nõudeid, mis lähevad vastuollu harmoneeritud süsteemiga. Seega on liikmesriikidel – käesoleval juhul Saksamaal – õigus keelata või piirata asjaomaste toodete paigaldamist või kasutamist maavärina- või üleujutusohuga piirkondades.
            
         
               (12)
            
            
               Lähtudes standardi EN 12285-2:2005 sisust ning Saksamaa, Euroopa Standardikomitee ja tööstusharu esitatud teabest ning olles konsulteerinud määruse (EL) nr 305/2011 artikli 64 ning Euroopa Parlamendi ja nõukogu määruse (EL) nr 1025/2012 (4) artikli 22 alusel loodud komiteedega, saavutati laialdane üksmeel, et viide standardile tuleks Euroopa Liidu Teatajas alles jätta.
            
         
               (13)
            
            
               Standardi väidetavat puudulikkust ei tohiks seega pidada piisavaks põhjuseks kustutada Euroopa Liidu Teatajast täielikult viide standardile EN 12285-2:2005.
            
         
               (14)
            
            
               Seepärast tuleks Euroopa Liidu Teatajas viide standardile EN 12285-2:2005 alles jätta,
            
         ON VASTU VÕTNUD KÄESOLEVA OTSUSE:
   Artikkel 1
   Viide ühtlustatud standardile EN 12285-2:2005 „Töökojas valmistatud terasest mahutid. Osa 2: Horisontaalsed silindrilised ühekordsete ja kahekordsete seintega mahutid põlevate ja mittepõlevate vett saastavate vedelike maapealseks ladustamiseks“ jäetakse Euroopa Liidu Teatajasse alles.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 6. november 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 88, 4.4.2011, lk 5.
   
      (2)  Komisjoni teatis, mis on seotud nõukogu 21. detsembri 1988. aasta direktiivi 89/106/EMÜ (ehitustooteid puudutavate liikmesriikide õigus- ja haldusnormide ühtlustamise kohta) rakendamisega (ELT C 319, 14.12.2005, lk 1).
   
      (3)  Komisjoni teatis, mis on seotud Euroopa Parlamendi ja nõukogu määruse (EL) nr 305/2011 (millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ) rakendamisega (ELT C 267, 11.8.2017, lk 16).
   
      (4)  Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).